NÁJOMNÁ ZMLUVA č. ............/2013

uzavretá podľa ustanovenia § 663 zákona č. 40/1964 Zb. Občianskeho zákonníka 
v znení neskorších predpisov (ďalej len „Zmluva“) medzi účastníkmi 

Prenajímateľ: 	Základná škola 
			Kalinčiakova 12, 831 04 Bratislava 
zastúpený:		Dušan Noga, riaditeľ 
			bankové spojenie: Prima banka Slovensko a.s.
číslo účtu: 8423777002/5600
			IČO: 31 753 728
			DIČ: 2020876385
			(ďalej len „ prenajímateľ“)

Zriaďovateľ:             Mestská časť Bratislava – Nové Mesto
                                    Junácka ul. č.1, 832 91 Bratislava
zastúpený:                  Mgr. Rudolf Kusý, starosta
                                    IČO: 00 603 317
			(ďalej len „zriaďovateľ“)

Nájomca:		Red Hill s.r.o.     
			Na Revíne 21, 831 01 Bratislava
zastúpený:		Ondrej Klokoč, konateľ spoločnosti				
			bankové spojenie: Tatra banka, a.s.
			číslo účtu: 2620176495/1100
			IČO: 44 806 787
			IČDPH: SK2022872335
			zapísaný v Obchodnom registry Okresného súdu Bratislava I. 
odd. Sro, vložka č. 59653/B
			(ďalej len „nájomca“)

uzatvárajú túto zmluvu o nájme.

Článok I.
Predmet a účel nájmu

1.	Prenajímateľ ako správca, so súhlasom zriaďovateľa, ako výlučného vlastníka, prenajíma nájomcovi, za nižšie uvedených podmienok a v rozsahu uvedenom v texte tejto zmluvy, časť pozemkov registra „C“ KN:
-	parc. č. 15140/2 – zastavané plochy a nádvoria v rozsahu 965m2
-	parc. č. 15140/32 – zastavané plochy a nádvoria v rozsahu 36 m2, 
zapísaných na liste vlastníctva č. 3749, nachádzajúcich v areáli Základnej školy v Bratislave, na ul. Kalinčiakova 12, o celkovej výmere 1001 m2 vonkajších plôch. Rozsah prenajatej časti pozemku je zrejmý z nákresu, ktorý tvorí prílohu č. 1 tejto zmluvy (ďalej spolu v texte ako „predmet nájmu“).

2.	Účelom tejto zmluvy je prenajať nájomcovi predmet nájmu – voľnú plochu pri oplotení školského areálu zo strany Trnavskej ul., za účelom umiestnenia veľkokapacitného stanu vo vlastníctve nájomcu, v ktorom bude vybudovaný športový a zábavný areál pre fanúšikov hokeja, kde sa budú konať verejné priame prenosy športových podujatí najmä hokejové zápasy (ďalej v texte aj ako „akcie“). Na predmete nájmu bude umiestnený veľkokapacitný stan a sociálne zariadenia, vo vnútri veľkokapacitného stanu budú umiestnené obslužné stánky s občerstvením, určené pre návštevníkov, 2 veľkoplošné obrazovky a ďalšie technické vybavenie (ďalej v texte aj ako „areál“). 

3.	a) 	V čase budovania areálu nájomcom bude nájomca oprávnený predmet nájmu užívať:
-	v školských dňoch (dni školského vyučovania) v čase od 15.00 hod. do 22.00 hod. a  	
-	v ostatnom čase od 08 hod. do 22 hod.
b)	Po vybudovaní areálu bude nájomca predmet nájmu užívať 
-	v školských dňoch od 15.00 hod. do 22.00 hod., prípadne dlhšie na základe osobitného rozhodnutia starostu o povolení prevádzkového času nad rámec všeobecne záväzného nariadenia č. 5/2001 
	a 
-	v ostatné dni v čase od 08.00 hod. do 02.00 hod. prípadne dlhšie na základe osobitného rozhodnutia starostu o povolení prevádzkového času nad rámec všeobecne záväzného nariadenia č. 5/2001. 

4.	Nájomca sa zaväzuje užívať predmet nájmu výlučne v rozsahu podľa tejto zmluvy a na účel uvedený a dohodnutý v bode 2. tohto článku, ako aj v súlade so všeobecne záväznými právnymi predpismi.

5.	Nájomca sa zaväzuje, po vybudovaní areálu, bezodkladne umiestniť na predmet nájmu prenosné sociálne zariadenia (toalety, umývadlá) na vlastné náklady tak, aby ich mohli využívať všetci návštevníci areálu, aby spĺňali všetky požiadavky kladené hygienikom a nenarušovali prevádzku vonkajších zariadení prenajímateľa.

6.	V súlade s účelom tejto zmluvy bude prenajímateľ nájomcovi poskytovať aj služby spojené s nájmom v rozsahu – elektrická energia, pričom nájomca dá na vlastné náklady bezodkladne namontovať samostatný merač. 

7.	Nájomca sa zaväzuje platiť prenajímateľovi za užívanie predmetu nájmu dohodnuté nájomné a zálohové platby za služby spojené s nájmom, v zmysle tejto zmluvy. Nájomca podpisom tejto zmluvy prehlasuje, že počas budovania areálu si nepožaduje ani nebude požadovať zníženie nájomného. 

8.	Samotný nájom predmetu nájmu, ako aj výška podľa tejto zmluvy boli schválené na ................... zasadnutí Miestneho zastupiteľstva mestskej časti Bratislava – Nové Mesto Uznesením č. .......................... zo dňa ....................., ktorý tvorí prílohu č. 2 tejto zmluvy, ako prípad hodný osobitného zreteľa podľa ustanovenia § 9a ods. 9 písm. c) zákona č. 138/1991 Zb. o majetku obcí v znení neskorších predpisov. 

Článok II.
Doba nájmu

Doba nájmu predmetu nájmu je dojednaná na dobu určitú, a to od 15.12.2013 do 31.5.2014.

Článok III. 
Odovzdanie a prevzatie predmetu nájmu

1.	Nájomca svojim podpisom na tejto zmluve potvrdzuje, že sa oboznámil so stavom predmetu nájmu, tento mu je známy a v stave v akom stojí a leží ho od prenajímateľa do dočasného užívania preberá. 

2.	Prenajímateľ a nájomca sa dohodli, že prenajímateľ odovzdá predmet nájmu nájomcovi najneskôr do 15.12.2013.

Článok IV.
Nájomné za nájom a úhrada služby spojené s nájmom

1.	Nájomné a zálohové platby za služby spojené s nájmom za predmet nájmu bolo stanovené dohodou zmluvných strán.
1.1	Nájomca za celé obdobie trvania nájomného vzťahu uhradí prenajímateľovi na nájomnom celkovo sumu vo výške 15 000,00 € (slovom: päťnásťtisíc EUR),  a to formou dvoch splátok: 
	● prvá splátka vo výške 500,00 € do 20.12.2013, 
	● druhá splátka vo výške 14.500,00 € do 15.01.2014
	; prevodom na účet prenajímateľa uvedený v záhlaví tejto zmluvy s uvedením variabilného symbolu (čísla zmluvy), pričom za deň úhrady sa považuje deň pripísania príslušnej čiastky na účet prenajímateľa uvedený v záhlaví tejto zmluvy.
1.2 Zálohové platby za služby spojené s nájmom budú fakturované nájomcovi zo strany prenajímateľa raz mesačne pozadu podľa skutočnej spotreby zistenej podľa samostatného merača a predloženej faktúry od dodávateľa média - elektriny. Takto vystavená faktúra zo strany prenajímateľa bude mať lehotu splatnosti 15 dní odo dňa jej doručenia nájomcovi.  

2.	Prenajímateľ si vyhradzuje právo jednostranného zvýšenia nájomného formou písomného oznámenia o zvýšení nájomného v závislosti od úrovne inflácie jedenkrát ročne. Nájomné platné k 31.decembru bežného roka sa zvýši o mieru inflácie oficiálne vyhlásenú Štatistickým úradom SR, a to od 01.januára nasledujúceho roka.

3.	Zmluvné strany sa dohodli, že ak sa nájomca dostane s platbou za nájomné, resp. so zálohou platbou za služby spojené s nájmom do omeškania, je povinný uhradiť prenajímateľovi úroky z omeškania vo výške 0,05% denne z dlžnej sumy odo dňa omeškania až do zaplatenia. Nájomca je v tomto prípade oprávnený zároveň od nájomcu požadovať aj zaplatenie zmluvnej pokuty vo výške 0,05 % denne odo dňa omeškania do zaplatenia. 

Článok V.
Práva povinnosti prenajímateľa

Prenajímateľ je oprávnený vstúpiť na predmetu nájmu ako aj do areálu za prítomnosti nájomcu kedykoľvek (aj mimo času uvedeného v čl. I. tejto zmluvy)  počas jeho prenájmu, a to za účelom vykonania kontroly dodržiavania podmienok prenájmu a v prípade nutnosti aj vzhľadom na skutočnosť, že cez prenajatý pozemok prechádza hlavný prívod vody do vedľajšieho zariadenia, (ktorého majiteľom nie je prenajímateľ), vykonať nevyhnutnú údržbu v predmete nájmu (napr. havária), ak je to možné a účelné aj v sprievode s nájomcom. Nájomca je povinný takýto vstup umožniť prenajímateľovi bezodkladne po jeho požiadaní. 

Článok VI.
Práva a povinnosti nájomcu

1.	Nájomca zodpovedá za všetky škody, vzniknuté neprimeraným užívaním predmetu nájmu ako aj areálu nájomcom alebo osobami, ktoré sa zdržujú v predmete nájmu / areáli. Nájomca taktiež zodpovedá za dodržiavanie platných právnych predpisov zo strany nielen svojej, ale aj zo strany tretích osôb, ktoré sa v areáli zdržujú. Nájomca je povinný zabezpečiť, aby do predmetu nájmu nevstupovali cudzie osoby bez jeho vedomia a súhlasu, ako aj osobe pod zjavným vplyvom alkoholu, resp. pod vplyvom omamných a psychotropných látok. Nájomca v plnom rozsahu zodpovedá za škody súvisiace s predmetom nájmu, resp. s areálom voči tretím osobám. 

2.	Nájomca predmetu nájmu sa zaväzuje dodržiavať všetky povinnosti, vyplývajúce z predpisov o ochrane zdravia a bezpečnosti pri práci, ochrana majetku, predpisov hygienických, ako aj protipožiarnych, enviromentálnych. Za všetky škody, ublíženia na zdraví, ktoré vznikli nedodržaním predpisov, zodpovedá v plnom rozsahu nájomca.

3.	Nájomca je povinný oznámiť prenajímateľovi každú zmenu svojej právnej subjektivity, ako aj iné skutočnosti, ktoré by mohli ovplyvniť nájomný vzťah.

Článok VII.
Doručovanie

1.	Zmluvné strany sa dohodli, že akékoľvek písomnosti zo strany prenajímateľa, nájomcu alebo zriaďovateľa sa považujú za riadne doručené, ak sa doručia osobne, prostredníctvom kuriéra, doporučenej poštovej zásielky alebo zásielky s doručenkou, zmluvnej strane, ktorej sa majú doručiť, na jej adresu, ktorá je uvedená v záhlaví tejto zmluvy, resp. na takú adresu, ktorú zmluvná strana oznámila ostatným účastníkom zmluvy prostredníctvom doručeného písomného oznámenia.
2.	 Písomnosti sa považujú za doručené aj vtedy, ak adresát túto odmietol prevziať. Za deň doručenia sa vtedy považuje deň odmietnutia prevzatia oznámenia adresátom. Ak adresát nebol zastihnutý na adrese určenej na doručovanie a zásielku si do troch (3) dní od jej uloženia na pošte alebo odo dňa oznámenia kuriérskej spoločnosti o neúspešnom doručovaní nevyzdvihne, považuje sa posledný deň tejto lehoty za deň doručenia, i keď sa adresát o uložení zásielky a jej obsahu nedozvedel. Ak bola zásielka vrátená odosielateľovi ako nedoručiteľná najmä preto, že nebolo možné adresáta zastihnúť na adrese sídla uvedenú v záhlaví tejto zmluvy a nie je možné písomnosť doručiť, písomnosť sa považuje po troch (3) dňoch od vrátenia nedoručenej zásielky za doručenú, a to aj vtedy ak sa adresát o tom nedozvie.

Článok VIII.
Ukončenie nájmu a odstúpenie od zmluvy

1.	Nájom sa skončí uplynutí doby, na ktorú bol dohodnutý.
2.	Zmluvné strany sa dohodli, že nájom dojednaný podľa tejto zmluvy je možné ukončiť:
	a) 	Dohodou zmluvných strán
	b) 	Odstúpením od zmluvy: 
		- 	v zmysle Občianskeho zákonníka
	- 	zo strany prenajímateľa z dôvodu, ak nájomca v stanovenej lehote neuhradí 	dohodnuté nájomné, resp. zálohové platby za služby spojené s nájmom, ako aj 	v prípade porušenia ktoréhokoľvek všeobecne záväzného nariadenia 	zriaďovateľa alebo všeobecne záväzného právneho predpisu Slovenskej 	republiky v súvislosti s predmetom nájmu, areálom, prípadne akciou nájomcu
		- 	zo strany nájomcu, ak prenajímateľ poruší článok III. bod 2. tejto zmluvy

3.	Po ukončení nájmu je nájomca povinný vrátiť predmet nájmu v stave v akom ho prevzal.

Článok IX.
Osobitné dojednanie

1.	Nájomca bezodplatne, kedykoľvek počas celej doby nájmu, a to aj opakovane, poskytne areál na akékoľvek akcie Základných a Materských škôl v zriaďovacej pôsobnosti zriaďovateľa (ďalej len „ZŠ s MŠ“).

2.	Akcie ZŠ s MŠ (napr. oslavy, slávnosti, besiedky, vystúpenia a pod.) sa musia konať v čase mimo plánovaných akcií nájomcu, pričom tieto musia byť nájomcovi ohlásené minimálne 3 pracovné dni vopred.

3.	Nájomca sa zaväzuje čistiť predmet nájmu, areál a okolie predmetu nájmu v rozsahu 20 m od predmetu nájmu, ako aj v tomto rozsahu ho udržiavať, na svoje náklady v plnom rozsahu, počas celej doby nájmu.

4.	Nájomca sa zaväzuje, vzhľadom na nedostatok parkovacích miest v okolí predmetu nájmu, informovať potencionálnych účastníkov akcie, ako aj celú širokú verejnosť, o tejto skutočnosti a odporučiť im iný spôsob dopravy, a to formou svojej www stránky ako aj prostredníctvom sociálnej siete Facebook.

Článok X.
Záverečné ustanovenia

1.	K zmene dohodnutých podmienok môže dôjsť len vzájomnou dohodou zmluvných strán formou písomného dodatku, podpísaného všetkými zmluvnými stranami.

2.	Pokiaľ táto zmluva nerieši všetky práva a povinnosti zmluvných strán, riadia sa zmluvné strany ustanoveniami všeobecne záväzných platných právnych predpisov, najmä Občianskym zákonníkom a Obchodným zákonníkom, ako aj všeobecne záväznými nariadeniami zriaďovateľa.

3.	Zmluvné strany vyhlasujú, že si zmluvu o nájme prečítali, porozumeli jej obsahu, nemajú námietky proti jej forme a obsahu, vyhlasujú, že ju neuzatvorili v tiesni a ani za nevýhodných podmienok a na znak súhlasu s jej obsahom ju vo vlastnom mene podpisujú.

4.	Zmluva je vyhotovená v štyroch (4) rovnopisoch, z ktorých každý má platnosť originálu. Po jej podpísaní zriaďovateľom, nájomcom a prenajímateľom dostane každá strana po jednom vyhotovení zmluvy, pričom prenajímateľ dostane dve vyhotovenia.

5.	Táto zmluva nadobúda platnosť dňom jej podpisu poslednou zo zmluvných strán a účinnosť dňom nasledujúcim po dni jej zverejnia v zmysle ust. § 47a Občianskeho zákonníka.

V Bratislave dňa .......................
Za zriaďovateľa

...................................................
       Mgr. Rudolf Kusý
           s t a r o s t a 

V Bratislave dňa .......................				V Bratislave dňa .......................
Za prenajímateľa						Za nájomcu

...................................................				...................................................
	Dušan Noga							Ondrej Klokoč
	 r i a d i t e ľ 						         konateľ spoločnosti